AMATA บวกกว่า 6% ลุ้นรายได้ Q2 โตแกร่ง หลังยอดโอนทะลัก
AMATA บวกกว่า 6% ลุ้นรายได้ Q2 โตแกร่ง หลังยอดโอนทะลัก ล่าสุด ณ เวลา 14.40 น. ราคาอยู่ที่ 16.50 บาท บวก 1 บาท หรือ 6.45% สูงสุดที่ 16.60 บาท ต่ำสุดที่ 15.60 บาท ด้วยมูลค่าซื้อขาย 396.31 ล้านบาท 
3 ส.ค. 2560

ผู้สื่อข่าวรายงานว่า บริษัท อมตะ คอร์ปอเรชัน จำกัด (มหาชน) หรือ AMATA ล่าสุด ณ เวลา 14.40 น. อยู่ที่ 16.50 บาท บวก 1 บาท หรือ 6.45% สูงสุดที่ 16.60 บาท ต่ำสุดที่ 15.60 บาท ด้วยมูลค่าซื้อขาย 396.31 ล้านบาท ขณะที่ดัชนีตลาดหุ้นโดยรวมบวก 0.08%

นายวิบูลย์ กรมดิษฐ์ กรรมการและประธานเจ้าหน้าที่การตลาด AMATA เปิดเผยว่ารายได้รวมปี 60 เติบโตมากกว่าปีก่อน โดยมาจากยอดขายรอโอน (Backlog) ที่มีอยู่ราว 1 พันล้านบาทในปัจจุบัน ซึ่งจะทยอยรับรู้รายได้ภายในปี 60-61 และจากรายได้ประจำซึ่งปีนี้คาดว่าจะเติบโต 15-20% โดยมีแผนจะเพิ่มสัดส่วนรายได้ประจำเป็น 80% ในอนาคตจากปัจจุบันอยู่ที่ 50% ขณะที่คาดว่ารายได้รวมในไตรมาส 2/60 ดีกว่าช่วงเดียวกันของปีก่อน จากการโอนที่ดินและมีรายได้ประจำเพิ่มขึ้น
ส่วนยอดขายที่ดินปีนี้ยังคงเป้าหมายไว้ที่ 1 พันไร่ เพิ่มจากปีก่อนที่มียอดขาย 638 ไร่ โดยในช่วงครึ่งปีแรกขายได้แล้วกว่า 150 ไร่  ขณะเดียวกันได้เจรจาขายที่ดินในมือราว 1 พันไร่ และบริษัทคาดว่าจะปรับขึ้นราคาที่ดินหลังร่างพ.ร.บ.เขตเศรษฐกิจพิเศษภาคตะวันออก (EEC) มีผลบังคับใช้
นอกจากนี้บริษัทจะเริ่มพัฒนานิคมอุตสาหกรรมลองถั่นในเวียดนาม ในไตรมาส 3/60 และจะเปิดขายพื้นที่ได้ในไตรมาส 4/60 ส่วนบริษัทร่วมทุนโครงการโซลาร์รูฟบนหลังคาโรงงาน จะเริ่มดำเนินการในปีหน้า ซึ่งตั้งเป้าจะมีกำลังการผลิตไฟฟ้าราว 100 เมกะวัตต์ (MW) ภายใน 3 ปีนี้